Праблемнае поле форуму можна сфармуляваць зыходзячы з тэматыкі яго дыялогавых панэляў: “Адраджэнне культуры сельскай мясцовасці”, “Узаемасувязь гісторыі, гарадской прасторы і культурнага развіцця”, “Культура ў новым лічбавым свеце”, “Культурная разнастайнасць для адказнага развіцця” і іншыя. Наогул жа, уразіў маштаб падзеі: сотні тэлерадыёкампаній, прамая трансляцыя на ўсіх тэлеканалах Інданэзіі, дыпламатычны корпус, прадстаўнічыя дэлегацыі. Канферэнцыі, “круглыя сталы”, фестывалі, рэпетыцыі, рабочыя сустрэчы станавіліся арэаламі рэальнага міжкультурнага дыялогу. Карнавал у горадзе Дэнпасар, куды прыехалі танцавальныя калектывы з усяго свету, уразіў сваім высокім узроўнем і шчырай цікавасцю як з боку гледачоў, так і ўдзельнікаў падзеі.